**Правила**

 **за избор на членове на Обществения съвет към Комисията за прякото участие на гражданите и взаимодействието с гражданското общество в 49-то Народно събрание**

**Чл.1** Настоящите правила уреждат критериите и процедурата за предлагане и избиране на представители на неправителствените организации за членове на Обществения съвет към Комисията за прякото участие на гражданите и взаимодействието с гражданското общество, наричана за краткост по-нататък „Комисията“.

**Чл.2** **(1)** Общественият съвет е консултативен орган към Комисията, създаден съгласно чл. 23, ал.3 от ПОДНС и Глава трета от Вътрешните правила за работа на Комисията.

**(2)** Общественият съвет е форма на партньорство между Народното събрание и структурите на гражданското общество с цел засилване на прозрачността в законодателния процес и осигуряване на обществено наблюдение и контрол върху дейността на законодателния орган.

**(3)** Участието на представители на неправителствените организации се осъществява на доброволен принцип.

**Чл.3** **(1)** Общественият съвет се състои от 21 члена – физически лица, представители на неправителствени организации.

 **(2)** Неправителствените организации могат да предлагат представители в Обществения съвет, ако отговарят на следните условия:

1. Са регистрирани за извършване на общественополезна дейност при условията и по реда на Закона за юридическите лица с нестопанска цел и са осъществявали своята дейност не по-малко от 3 години преди датата на подаване на заявлението за участие с предмет на дейност в поне една от следните области:
* Развитие на гражданското общество;
* Правни въпроси и борба с корупцията;
* Правосъдие, вътрешна сигурност, обществен ред и отбрана;
* Икономическо развитие, иновации, финанси и туризъм;
* Социална политика и пазар на труда;
* Здравеопазване;
* Образование и наука;
* Култура;
* Физическо възпитание, спорт,;
* Екология и околна среда;
* Земеделие;
* Регионално и местно развитие;
* Транспорт ;
* Младежки въпроси и политики;
* Защита правата на човека и борба с дискриминацията;
* Защита правата на децата;
* Международни въпроси;
* Политики за българите в чужбина;
* Етнически въпроси и миграция;
* Дарителство и доброволчество;
* Електронно управление и информационни технологии.
1. Имат опит в разработването, изпълнението, мониторинга или оценката на стратегии, програми, проекти и политики в посочената област.
2. Притежават експертен капацитет.

**Чл.4** **(1)** Комисията отправя публична покана за участие в Обществения съвет на неправителствени организации, която се публикува на официалната Интернет страница на Народното събрание в раздела на Комисията и на Информационния портал за неправителствените организации в България.

**(2)** Заявлението за участие и придружаващите го документи се подават в срок до **19 юни 2023 г**., на имейла на Комисията: 49\_kpugvgo@parliament.bg или на адрес: град София, пл. “Княз Александър I“ №1, Комисия за прякото участие на гражданите и взаимодействието с гражданското общество, Народно събрание на Република България.

**Чл.5** За участие в Обществения съвет към Комисията за прякото участие на гражданите и взаимодействието с гражданското общество се подават следните документи в Комисията:

1. Заявление по образец /Приложение №1/;

2. Удостоверение за актуално състояние (за НПО непререгистрирани в Търговския регистър и регистъра на ЮЛНЦ);

3. Удостоверение от Общината по седалище на ЮЛНЦ за наличие или липса на задължения съгласно чл.87, ал.6 ДОПК, във връзка с Закона за местните данъци и такси чл.4, ал.1, чл.4, ал.3 , чл.9а, ал.1 и чл.9б;

4. Удостоверение от НАП за наличие или липса на задължения съгласно чл.87, ал.6 във връзка с чл. 162, ал.2, т.1 от ДОПК;

5. Годишен доклад за дейността по чл.40, ал.2 от ЗЮЛНЦ на неправителствените организации за 2022 г.; (на електронен носител)

6. Копие от решението на компетентния управителен орган на юридическото лице за номиниране на съответния кандидат за член на ОС;

7**.** Резюме на основните инициативи на организацията през последните 3 години, както и приоритетите ѝ в областта на компетентност, за която се заявява като член.

**Чл.6** **(1)** В срок от 7 дни след крайния срок за подаване на заявления Комисията извършва проверка за съответствието на постъпилите документи с изискванията на чл. 3 и 5.

**(2**) Списъкът по областите на компетентност на организациите, отговарящи на изискванията, се публикува на интернет страницата на Комисията, в срок от 7 дни след изтичане на крайният срок за подаване на заявления.

**(3)** Комисията информира организациите за причините, поради които не са допуснати за участие в процедурата.

**Чл.7** **(1)** Организациите, които осъществяват дейност в една и съща област на компетентност, се представляват в Обществения съвет от един представител.

**(2)** В случаите когато за участие в Обществения съвет в една и съща област на компетентност са допуснати две или повече организации, Комисията им изпраща покана да изберат един свой представител, който ще изразява техните интереси.

**(3)** Решението за избиране на представител на неправителствените организации се удостоверява с протокол и присъствен лист. Решението за избиране на представител в Обществения съвет се приема с обикновено мнозинство.

**(4)** В случай, че неправителствените организации не излъчат в определения срок представител, същият се определя от Комисията измежду всички допуснати до участие в съответната област по компетентност. Решението се приема с обикновено мнозинство.

**Чл.8** Съставът на Обществения съвет се утвърждава с решение на Комисията. Председателя на Обществения съвет се избира от Комисията по предложение, направено от организациите от утвърдения състав на Обществения съвет, в съответствие на чл.17, ал.3 от Вътрешните правила за работа на Комисията и се обявява публично на интернет страницата на Комисията.

**Чл.9 (1)** Участието на организация-член на Обществения съвет се прекратява при:

1. Подаване на писмено заявление от представляващия организацията;
2. Най-много при три поредни отсъствия от заседанията на Обществения съвет без уважителни причини;
3. При обявяване на организацията в несъстоятелност или ликвидация.

 **(2)** При прекратяване по ал. 1 на участието на член на Обществения съвет, неправителствените организации от съответната област на компетентност излъчват нов представител по реда на чл. 7 от Правилата за избор на членове на ОС към Комисията.

**Настоящите правила и критерии се приемат на основание чл.17 от Вътрешните правила за работа на Комисията за прякото участие на гражданите и взаимодействието с гражданското общество в 49-то Народно събрание.**